Liisa-Ly Pakosta

Vabariigi Valitsust valdkonnaülese ennetuse, kriminaal-, narko- ja lastekaitsepoliitika küsimustes nõustava ennetusnõukogu esimees - justiitsminiter.

Märgukirja - hädaohus olevatest lastest teavitamine – sotsiaalministrile esitamisest informeerimine ja selle esitamine ennetusnõukogule tutvumiseks ja meetmete võtmiseks

Austatud justiits-ja digiminister

Edastame Teile märgukirja, mille esitasime sotsiaalministrile, juhtimaks tähelepanu äärmiselt tõsistele vajakajäämistele lastele psühhiaatrilise abi osutamise valdkonnas. Palusime sotsiaalministril viivitamatult võtta meetmed hädaohus olevate laste elu ja tervise kaitseks.

Lastekaitseseaduse § 13 kohaselt on Ennetusnõukogu valitsuskomisjon, mille ülesandeks lastekaitsepoliitika korraldamisel on lapse heaolu tagamist ja lapse õiguste kaitset puudutavate ettepanekute esitamine Vabariigi Valitsusele ja teistele asjaomastele institutsioonidele. Nõukogu esimees on justiitsminister ning aseesimehed on haridus- ja teadusminister, kultuuriminister, sotsiaalkaitseminister, siseminister ning tervise- ja tööminister. Nõukogu koosseisu kuuluvad: Tervisekassa esindaja; Eesti Kirikute Nõukogu esindaja; Eesti Lastevanemate Liidu esindaja; Eesti Linnade ja Valdade Liidu esindaja; Eesti Noorteühenduste Liidu esindaja; Eesti Olümpiakomitee esindaja; Eesti Tervisedenduse Ühingu esindaja; Eesti Vaimse Tervise ja Heaolu Koalitsiooni VATEK esindaja; Haridus- ja Noorteameti peadirektor; Lastekaitse Liidu esindaja; Politsei- ja Piirivalveameti peadirektor; Päästeameti peadirektor; Regionaal- ja Põllumajandusministeeriumi esindaja; riigi peaprokurör; Sotsiaalkindlustusameti peadirektor; Tervise Arengu Instituudi direktor.

On juba üldteada, et ravimid, eriti antidepressandid (ravi alguses või annuse muutmisel), stimulandid ja teised neuroloogilised ravimid võivad suurendada noortel ja lastel suitsiidiriski või kutsuda esile suitsiidimõtteid. Vanemate sõnul on see äärmiselt tõsine kõrvaltoime, mida peaks jooksvalt jälgima eriarst, et lapse enesetapumõtteid/katseid ennetada. Paraku kinnitab praktika, et lapsed jäävad sellises eluohtlikus olukorras üha sagedamini vajaliku, õigeaegseja kvaliteetse arstiabita.

Samas on depressiooni, ärevushäirete ja keskendumisraskuste käes kannatavate ja medikamentoosset ravi saavate laste hulk kiiresti kasvamas, mistõttu tuleks nende psühhiaatrilise abi kättesaadavusele ja ravikvaliteedi tagamisele pöörata suuremat tähelepanu. Olukorra parandamiseks tuleb viivitamatult astuda reaalseid samme. Lapsevanemad on klienditöös meiega jaganud, et laste medikamentoosse raviga kaasnevad üha sagedamini ka teised tuntavad kõrvalmõjud, nt tugev peavalu, väsimus, segadus, rahutus, pearinglus, iiveldus, oksendamine, kõhulahtisus, unisus, unetus, ärevus, värisemine, mis häirivad lapse igapäevast elurütmi, toimetulekut ja koolikohustuse täitmist. Perearstide ülekoormatuse tõttu ei pääse noored vajadusel arsti konsultatsioonile. Lapsed jäävad oma tervisehäirete ja hirmudega üksi ega ole iseseisvalt võimelised järgima ka õiget ravireziimi. Lapsevanemate sõnul esineb aina sagedamini olukordi, kus arstid ei teosta ülekoormatuse tõttu piisavat järelevalvet ravimi toime üle ka ravi alustades või ravimiannuseid muutes.

TAI andmetel oli 2023.aastal suitsiidide osatähtsus kõigist surmapõhjustest kõrgeim 10–19.aastaste vanusegrupis - 26,3%. Märgitakse, et kooskõlas varasemate uuringute tulemustega oli 2023. aastal kõige levinum ENESEVIGASTAMISE meetod RAVIMIMÜRGISTUS (28,7%). 2023. aastal registreeriti 3518 ravijuhtu ja 2344 mitmesuguseid enesetapukatseid teinud isikut.

Postimees kirjutas 16. 09. 2024 PM tervis: „ATH ravimitel võivad olla laastavad kõrvaltoimed – aga vaid neil juhtudel.“ Olulised tegurid nende nähtude esinemises on annustamisjuhiste puudumine ja ravimikasutuse märkimisväärne tõus noorte täiskasvanute seas alates Covid-19 pandeemiast, mida on suures osas põhjustanud telemeditsiini teenuste kasv. Moran ütles AFP-le, et tema huvi teema vastu süvenes tudengeid ravides. Haiglasse sattunud noortel ei olnud varem esinenud raskeid psüühikahäireid, nende esimene maniakaalne või psühhootiline episood oli tekkinud ATH ravis kasutatavate stimulantide võtmise kontekstis. Uuring tugines 16–35-aastaste inimeste terviseandmetele. Esmased maania ja psühhoosi juhtumid esinevad tavaliselt selles vanuses. Uuritavad olid Mass General Brighami haiglates ravil aastatel 2005–2019. Leiti, et Adderalli kasutanud inimestel oli 2,68 korda suurem tõenäosus psühhoosi või maania tekkeks ning risk suurenes 5,28 korda, kui annus ületas 40 milligrammi.“

Meie hinnangul peaks laste psühhiaatrilise medikamentoosse ravi alustamine toimuma vaid statsionaaris lastepsühhiaatri range järelevalve all ning sellega peaks alati kaasnema süsteemne psühhosotsiaalsete meetmete rakendamine. Täiesti lubamatu on olukord, kus lapsed ise peavad jälgima ravirežiimi, kuigi on teada, et suurem osa neist ei ole selleks iseseisvalt võimelised. Nt küsimusele, millal sa võtad ravimit, mida arst käskis sul võtta pool tundi enne magamaminekut, vastas laps, et mõnikord öösel kell kaks, mõnikord kell kaksteist, mõnikord öösel kell neli või pool viis, olenevalt sellest, mis kell ma sellel päeval magama lähen.

EV Põhiseaduse §-st 28 tulenevalt on igaühel õigus tervise kaitsele. Riigikontroll esitles 10.12.25 Riigikogu riigieelarve kontrolli erikomisjonis auditi „Terviseandmete õigsuse, täpsuse ja ajakohasuse tagamine“ tulemusi. Auditi järeldused:“Tervishoiuteenuste dokumenteerimine on ebaühtlane ja puudulik: • Epikriisid jäävad saatmata või hilinevad: 2025. a I kvartalis hilines 152 000 epikriisi. • Esitamata on andmed tervishoiu infosüsteemi. • Sisu on sageli arusaamatu/puudulik: ei selgu diagnoos, objektiivne leid (mõõdetav näitaja haiguse või seisundi kohta) seguneb anamneesiga (haiguse eelloo kirjeldus), uuringu- ja ravitulemused puuduvad; arusaamatud lühendid, info on valel andmeväljal või vastuoluline.“

Põhiseaduse §-st 10 tulenevalt on Eesti sotsiaalne ja demokraatlik õigusriik. Sotsiaalse põhiõiguse tagamisel on riik kohustatud aktiivselt tegutsema. Kriitilised vajakajäämised riigi tervishoiusüsteemis mõjutavad otseselt laste psühhiaatrilise ravi kvaliteeti ja suurendavad laste suitsiidiriski.

TAI andmetel registreeriti 2023. aastal 3518 ravijuhtu ja 2344 mitmesuguseid enesetapukatseid teinud isikut, mis näitab, et Eestis soovib minna/läheb aastas vabasurma rohkem inimesi, kui on aastate jooksul kaotatud tsiviilisikuid Ukraina-Vene relvakonfliktis?

Maailm 01.10.2025 USA müüb Eestile veel 4,73 miljardi dollari eest RELVI.

ERR 17.09.2025 Riigikontroll on aastaid juhtinud tähelepanu puudustele kaitseministeeriumi valitsemisala raamatupidamises ning soovitanud kantsleril tööprotsessid korda teha. Muuhulgas selgus, et RKIK oli võtnud vastu ning kajastanud raamatupidamises kaupa, mis tegelikkuses kokkulepitud tingimustele ei vastanud ning mida ilma lisatöödeta kasutada ei oleks saanud. Esines ka olukord, kus lepingus kokkulepitud tehasetest jäeti tegemata ning kuna kaitseväe poolt hiljem tehtud testi kohta ei vormistatud protokolli, ei olnud võimalik veenduda, kas kaup vastas nõuetele. Kirjast selgus, et probleemid kaitsevaldkonna raamatupidamises esinesid ka varasematel aastatel. 2023. aastal jäi kaitseväel inventeerimata põhivara väärtuses 40 miljonit eurot. 2022. aastal oli see maht 100 miljonit eurot, märgivad audiitorid. Riigikontroll juhtis tähelepanu segadusele ka 2022.–2023. aastal Ukrainale antud toetuste aruandluses.

**Ettepanek:**

* vaadata kriitiliselt üle 2026.a riigieelarves riigi julgeolekule lisarahastuseks ette nähtud vahendid/kulutused.
* suunata Kaitseministeeriumi valitsemisalas massihävitusrelvade tootmiseks ja soetamiseks ette nähtud vahendeid vajalikus mahus üle riigi tervishoiusüsteemi, et tagada igaühe õigus elu ja tervise kaitsele,
* kindlustada viivitamatult nõuetekohane psühhiaatriline ravi ja ravikvaliteet lastele, vältimaks tervishoiusüsteemi alarahastamisest ning ravimite negatiivsest kõrvaltoimest tulenevat otsest ohtu laste elule ja tervisele.

Kuigi meie märgukiri on koostatud ja adresseeritud sotsiaalministrile, palume ka Teil ennetusnõukogus selle sisuga tutvuda, viivitamatult sekkuda ning võtta reaalsed ja tõhusad meetmed, tagamaks laste elu ja tervise kaitse.

Lugupidamisega

Anna Maikallo

vabatahtlik konsultant

MTÜ Õiglane Õigus